伏中熱不可過中夜起坐作詩寄五郎
作者：陸游
朝代：宋

paragraphs: 衆星若銀礫，老桂卧海底。
中夜熱不解，病叟推枕起。
悲蟲號草根，孤螢照野水。
樹頭風急生，喘汗真一洗。
追憶總角初，學古頗自喜。
祝身願耆老，常恐抱志死。
豈知才術疏，空自凋髮齒。
功名永無期，祿不飽妻子。
歸耕力又憊，得粟半糠秕。
詩書不可頼，如倚折足几。
大兒逾六十，逐食走千里。
路途况艱梗，累月書一紙。
豈不念歸省，屢請輒見柅。
幸吾未極衰，汝行姑少止。